
1. Qadriyatlar masalasiga turli xil yondoshuvlar.
Aksiologiya G‘arb mamlakatlarida ijtimoiy fanlarning alohida yo‘nalishi sifatida shakllangan bo‘lib, bu sohada maxsus qo‘llanmalar, darsliklar va ilmiy adabiyotlar muntazam nashr etib kelinadi. Qadriyatlarni o‘rganishga ixtisoslashgan olimlar mavjud, bu yo‘nalishda turli konferensiyalar, ilmiy uchrashuvlar ham muntazam ravishda tashkil etiladi. Bugungi kunga kelib, G‘arb ilmiy maktablarida aksiologiyaga oid turli nazariy oqimlar shakllangan.

G‘arb qadriyatshunosligida ayniqsa mashhur nemis faylasuflari — I. Kantning izdoshlari bo‘lgan V. Vindelband, G. Rikkert, M. Sheler, N. Gartman, G. Elzenberg va boshqa mutafakkirlarning qarashlari keng tarqalgan. Ularning umumiy g‘oyasi shundan iboratki, qadriyatlar real borliqdan tashqarida mustaqil mavjud bo‘lishi mumkin bo‘lgan alohida bir soha sifatida tasavvur qilinadi. Bu fikrlarning ildizi qadimgi yunon falsafasiga, xususan, Aflotunning “g‘oyalar dunyosi” haqidagi mashhur ta’limotiga borib taqaladi.
Nemis faylasuflari V. Vindelband (1848–1915) va G. Rikkert (1863–1936) qadriyatlar masalasini talqin etishda juda yaqin qarashlarga ega bo‘lib, ularning g‘oyalari ilmiy adabiyotlarda “Vindelband–Rikkertning aksiologik ta’limoti” deb yuritiladi. Ushbu olimlar qadriyatlarni maxsus ideal mohiyat sifatida tasvirlaydilar: qadriyatlar na ob’ektga, na sub’ektga bog‘liq bo‘lmagan mustaqil mavjudot bo‘lib, ular makon va zamon chegaralaridan tashqarida turadi. Shu sababli, qadriyatlar olami real narsalar dunyosidan yuqoriroq turuvchi, mutlaq mazmunga ega bo‘lgan ideal haqiqatlar sifatida talqin etiladi.

Qadriyatlar muammosiga obyektiv yondashgan faylasuflar qatorida Makс Sheler (1874–1928) va Nikolay Gartmanni (1882–1950) ham alohida eslash lozim. M. Sheler G‘arb aksiologiyasining yirik namoyandalaridan bo‘lib, uning qadriyatlar haqidagi ta’limoti “o‘zgarmas axloqiy qadriyatlar nazariyasi” nomi bilan mashhur. Ushbu nazariyaga ko‘ra, qadriyatlar o‘z holicha mustaqil yashaydi, ular o‘zgarmaydi; faqat insonning qadriyat haqidagi tasavvuri o‘zgarishi mumkin. Sheler fikricha, borliqning o‘zi qadriyatlar bilan to‘yingandir, qadriyatlarning mavjudligi esa voqelikka ma’no bag‘ishlaydi. Uning ta’kidlashicha, hayotning o‘zi qadriyatlarning “o‘ziga xos namoyon bo‘lishi”dan iboratdir.

M.Sheler ma’naviy qadriyatlarni o‘rganar ekan, ularni “ideal ob’ektlar” sifatida talqin qiladi. Uning fikricha, bunday ideal qadriyatlar inson ongiga doimo ta’sir ko‘rsatadi, shaxsning hayoti va faoliyatida beqiyos ahamiyatga ega bo‘ladi. Qadriyatlarni to‘g‘ri anglash esa insondan chuqur bilim, keng tafakkur va muntazam ilmiy izlanishni talab etadi.

N.Gartman Shelerning ushbu qarashlarini ko‘plab jihatlardan davom ettirgan. U “Etika” (1926), “Ontologiya asoslariga doir” (1935), “Tabiat falsafasi” (1950) kabi asarlarida qadriyatlar muammosiga oid ko‘plab masalalarni tahlil qilgan. Gartman Sheler ilgari surgan “o‘zgarmas axloqiy qadriyatlar” nazariyasini yanada rivojlantirishga uringan va bu yo‘nalishda asosli nazariy mulohazalar bildirgan.

Mazkur aksiologlar ta’limotida umumiy bo‘lgan asosiy g‘oya shundan iboratki, qadriyatlar obyektiv tabiatga ega bo‘lib, ular narsalar va voqelik shakllarining mazmuni, mohiyati hamda ahamiyati bilan chambarchas bog‘liq holda namoyon bo‘ladi. Ularning fikricha, qadriyatlar olami o‘ziga xos mustaqil qonuniyatlarga ega bo‘lib, bu qonunlar inson irodasi yoki xohishiga bog‘liq emas.

Qadriyatlar voqelikning mazmuni va ahamiyati sifatida mavjud bo‘lganlari uchun ularning ta’siri inson faoliyatida muqarrar tarzda seziladi. Shuning uchun odamlar o‘z amaliy faoliyatini, hayot tarzini ushbu qadriyatlarning talab va mezonlariga mos ravishda yo‘naltirishlari zarur, deb hisoblanadi.

G‘arb aksiologiyasida qadriyatlarni talqin etishda subyektiv omillarga alohida e’tibor beruvchi tadqiqotchilar ham mavjud. Ushbu yondashuv tarafdorlari qadriyatlarning shakllanishini bevosita insonning shaxsiy sifatlari, tajribasi va faoliyati bilan bog‘laydilar. Bunday qarashlar ildizi qadimgi sofizm an’analariga borib taqaladi.

Mazkur yo‘nalishning yirik namoyandalari qatoriga U. Jeyms, J. Dyui (1859–1952), A. Meynong (1873–1920), A. Bergson (1879–1961) kabi mashhur mutafakkirlar kiradi. Shuningdek, bu yo‘nalishda D. Perri, G. Murrеy, E. Tolmen, E. Fromm, R. Uilyams kabi olimlar ham muhim tadqiqotlar olib borganlar. Ularning g‘oyalari G‘arb ilmiy va madaniy makonida keng tarqalgan.

Masalan, XX asr boshlarida U. Jeymsning qarashlari katta ta’sir kuchiga ega bo‘lgan bo‘lsa, keyinchalik ushbu g‘oyalar J. Dyui tomonidan yanada rivojlantirilib, G‘arb madaniyatining turli jabhalarida sezilarli ta’sir o‘tkazgan.

G‘arb qadriyatshunosligi taraqqiyotida V. Diltey, X. Erenfels, O. Shpengler, A. Toynbi va P. Sorokin kabi olimlar alohida o‘rin egallaydi. Ularning fikricha, qadriyatlarni mavhum tushuncha sifatida emas, balki aniq tahlil mezonlari asosida o‘rganish lozim. Shundagina ularning kelib chiqishi, mazmuni va namoyon bo‘lish mexanizmlarini to‘g‘ri aniqlash mumkin bo‘ladi. Mazkur yondashuv zamonaviy qadriyatshunoslar tomonidan ham ijodiy tarzda qo‘llanilmoqda.

Bizning fikrimizcha, qadriyatlar muammosiga nisbatan turlicha yondashuvlar mavjudligini hisobga olgan holda, ushbu oqim vakillarini “plyuralistik aksiologiya” tarafdorlari deb atash mumkin. Chunki ular qadriyatlarni bir tomondan — voqelik shakllarining mazmuni va mohiyati bilan, ikkinchi tomondan esa — shaxsning ruhiy kechinmalari, tuyg‘ulari va individual sifatlari bilan bog‘liq holda izohlaydilar.

G‘arb qadrshunosligining yana bir muhim yo‘nalishi — B. Yesup, M. Roder, T. Munro singari olimlar rivojlantirgan individual-psixologik yondashuvdir. Bu yo‘nalishning vakillari shaxsning individual qadriyatlarini batafsil talqin qilib, zamonaviy industrial jamiyat sharoitida insonning tashabbuskorligi, ijodkorligi va shaxsiy qobiliyatlari alohida ahamiyat kasb etishini ta’kidlaydilar. Ularning fikricha, bozor iqtisodiyoti hukmron bo‘lgan sharoitda shaxs o‘z hayotini o‘zi boshqarishga qodir bo‘lishi, davlat yoki yirik korporatsiyalarga tayanib qolmasdan, o‘z imkoniyatiga ishonishi zarur. Ana shu xususiyatlar shaxsning qadriyat sifatidagi o‘lchovini belgilab beradi.

G‘arb qadriyatshunoslarining asosiy qarashlari va fikrlarini umumlashtirib baholaganimizda, quyidagilarni alohida ta’kidlash lozim: ular qadriyatlar falsafasining ijtimoiy fanlar tizimidagi mustaqil o‘rnini isbotlashda muhim ilmiy hissa qo‘shdilar. Sobiq Ittifoq davrida bu yo‘nalish “burjua akasiologiyasi” sifatida tanqid ostiga olinib, ilmiy maydondan chetga surilgan bir vaqtda, G‘arb olimlari qadriyatshunoslikning asosiy kategoriyalari, qonuniyatlari va zamonaviy muammolarini tadqiq etishda faol ishladilar.

Ular ayniqsa jamiyat, davlat va fuqaro o‘rtasidagi munosabatlar, demokratiya, oshkoralik va inson huquqlarining mustahkamlanishi bilan bog‘liq masalalarni qadriyatlar mezoni asosida tahlil qilishga intildilar. Shuningdek, turli qadriyatlar tizimi bilan tavsiflanadigan “sivilizatsiyalar evolyutsiyasi”, “industrial jamiyat”, “postindustrial jamiyat” kabi mashhur nazariyalarni ilgari surdilar va zamonaviy ijtimoiy muammolarga o‘z jamiyatlarining manfaatlarini hisobga olgan holda yondashdilar.

Biroq G‘arb olimlari faoliyatini faqat maqtash bir tomonlama yondashuv bo‘ladi. Ular yashayotgan jamiyatlarda barcha umuminsoniy qadriyatlar to‘liq qaror topgan, barcha muammolar hal etilgan yoki qadriyatlar bilan bog‘liq izlanishlar to‘la yakunlangan, degan fikrni ilgari surishga asoslar yetarli emas. Aksincha, qadriyatlar masalasi hanuzgacha chuqur ilmiy izlanishni talab etadigan soha bo‘lib qolmoqda.

Hozirgi davrda qadriyatlarni ilmiy-nazariy nuqtai nazardan tahlil qilish yo‘nalishlaridan biri — sobiq Ittifoq hududida faoliyat yuritgan olim va tadqiqotchilar mansub bo‘lgan marksistik oqimdir. Bu yo‘nalish vakillari qadriyatlar masalasini qanday yechimlarda ko‘rganlari va qaysi jihatlar ustida munozara yuritganlari alohida e’tiborga loyiq.

Eng avvalo, qadriyatshunoslikni mustaqil falsafiy fan sifatida qabul qilish masalasi uzoq vaqt davomida jiddiy bahslarga sabab bo‘lgan. Uni “burjua fani” deb atash 1960-yillargacha bu yo‘nalishda izlanishlar olib borishni deyarli taqiqlab qo‘ygandi. Ayniqsa, Stalin boshqaruvi davrida aksiologiya bilan bevosita shug‘ullanishga ruxsat berilmagan, bu mavzuni ko‘tarish hatto xavfli sanalgan.

Faqatgina XX asrning 60-yillaridan boshlab qadriyatlar haqida kitoblar, risolalar va maqolalar chop etila boshlandi, ilmiy tadqiqotlarga yo‘l ochildi. Qadriyatlarni mustaqil falsafiy muammo sifatida o‘rganish zarurligi birinchi bo‘lib V.P. Tugarinov va uning izdoshlari tomonidan ilgari surildi.

Shunga qaramay, ayrim olimlar — masalan, O.G. Drobnitskiy, V.P. Ivanov, M.A. Difiktslar — qadriyatlar masalasining ahamiyatini inkor etmagan holda, qadriyatshunoslikni mustaqil fan sifatida e’tirof etish fikriga qarshi chiqqanlar. O.G. Drobnitskiy hatto qadriyatlarning mustaqil mavzusi va “aksiologiya” g‘oyasini asossiz orzu, deb baholagan.

Biroq Drobnitskiyning bu qarashlari ko‘plab tadqiqotchilar tomonidan tanqid qilindi, chunki qadriyatlar masalasining falsafadagi o‘rni va ahamiyatini inkor etish ilmiy nuqtai nazardan to‘liq asoslanmagan edi.
Qadriyatlar masalalari bilan shug‘ullangan ushbu yo‘nalish vakillarining qarashlarida e’tiborga molik bir qator jihatlar mavjud:

• Birinchidan, ular ijod qilgan davrda marksizm-leninizm mafkurasi hukmron bo‘lgani sababli, qadriyatlar haqidagi qarashlarda sinfiy-partiyaviy yondashuv ustun bo‘lgan. Natijada, mavjud mafkuraga mos keluvchi qadriyatlar ijobiy talqin qilingan, mos kelmaydiganlari esa tanqid ostiga olingan yoki umuman e’tibordan chetda qoldirilgan.

• Ikkinchidan, tashqi tomondan bir butun oqim bo‘lib ko‘ringaniga qaramay, ushbu yo‘nalish vakillari o‘rtasida qadriyatlarning mazmuni, ular qanday shakllanadi, qanday namoyon bo‘ladi va qaysi mezonlarga ko‘ra baholanadi kabi masalalarda turli fikrlar va qarashlar mavjud edi. Bu xilma-xillik ularning ilmiy ishlarida ham yaqqol aks etgan.

• Uchinchidan, barcha cheklovlar va mafkuraviy bosimlarga qaramay, bu yo‘nalish vakillarining qadriyatlar muammosini ilmiy tadqiqot mavzusi sifatida tanlashga jur’at etganini alohida e’tirof etish lozim. Siyosiy cheklovlar mavjud bo‘lgan sharoitda ham ular qadriyatshunoslikning muhim masalalarini ko‘tarishga harakat qilganlari tahsinga loyiqdir.

Qaysi mafkura ustuvor bo‘lmasin, ilm-fan va ijod jarayonida fikrlar to‘qnashuvi hamda turli qarashlarning shakllanishi hech qachon to‘xtamaydi. Biz tahlil qilayotgan yo‘nalish vakillarining ilmiy merosida qadriyatshunoslikka oid bir qator dolzarb masalalar yechim topganini kuzatish mumkin. Shuningdek, ushbu olim va tadqiqotchilarning ilmiy ishlari bizning faoliyatimiz uchun ham muhim manba bo‘lib xizmat qilgani inkor etilmaydi.

Aslini olganda, biz mansub bo‘lgan avlod ham yaqindagina o‘sha ijtimoiy-madaniy muhitda shakllangan, o‘sha davr qadriyatlari asosida tarbiya ko‘rgan avloddir. Shuning uchun o‘tmishga yuz o‘girish, uni mensimaslik noto‘g‘ri. Aksincha, tarixdan saboq olish, undan o‘rganish talab etiladi. Ana shundagina mustaqillikning asl qiymatini anglash, uning bergan imkoniyatlarini to‘g‘ri baholash mumkin bo‘ladi.
2. Qadriyatlarning xilma-xilligi
Qadriyatlar o‘z tabiatiga ko‘ra bir nechta toifalarga ajraladi. Ular orasida eng yuksagi — inson va uning hayotidir. Inson mavjud bo‘lmagan joyda hech qanday narsa yoki hodisaning qadr-qimmati haqida gapirishning o‘zi ma’nosizdir. Shu bois inson sha’ni, qadr-qimmati va huquqlarini ulug‘lash, uning turmush sharoitini yaxshilash, bilim va madaniy darajasini oshirish, sog‘lig‘ini asrash hamda hayotini muhofaza qilish davlat siyosatining bosh yo‘nalishlaridan birini tashkil etadi.

Jamiyatimizda amalga oshirilayotgan tub islohotlar va yangilanishlarning barchasi insonlarning farovon, mazmunli va munosib hayot kechirishi, o‘zini haqiqiy erkin shaxs sifatida his qilishi, mehnati natijasiga egalik qilishi hamda o‘z taqdirining va mamlakat kelajagining haqiqiy egasi bo‘lishini ta’minlashga qaratilgandir.

Inson ehtiyojlarini qondirish jarayonida tabiiy qadriyatlarning o‘rni beqiyosdir. Bunday qadriyatlar jumlasiga yer va uning ostki boyliklari, suv manbalari, havo, o‘rmonlar, o‘simliklar olami, hayvonot dunyosi va boshqa tabiiy resurslar kiradi.

Markaziy Osiyo hududi, ayniqsa O‘zbekiston, turli xil tabiiy qazilmalarga nihoyatda boy. Yer yuzasiga yaqin joylashgan ko‘plab konlar allaqachon o‘zlashtirilgan bo‘lib, ular xalq xo‘jaligi, ilm-fan va texnika taraqqiyoti rivojiga xizmat qilmoqda. Shu bilan birga, hali o‘z imkoniyatidan to‘liq foydalanilmagan, aniqlanmagan yoki chuqur qatlamlarda yashirinib yotgan ko‘plab konlar ham mavjud. Iqtisodiy nuqtai nazardan ahamiyatli bo‘lgan ushbu tabiiy resurslar — foydali qazilmalar — O‘zbekiston Respublikasining milliy boyligi, ya’ni uning eng muhim qadriyatlaridan biridir.

O‘zbekiston tabiiy resurslarning xilma-xilligi, serqirraligi va qulay geografik sharoitlari bilan ajralib turadi. Bu boyliklar mamlakat iqtisodiyotining barqaror rivojlanishi va kelajak avlodlar uchun mustahkam zamin yaratadi.

Ona yer insoniyat uchun asosiy tirikchilik manbai, moddiy ne’matlarning bosh ombori va dastlabki mehnat vositalarining tug‘ilgan maskanidir. Yer orqali inson o‘z hayoti uchun zarur mahsulotlarni yetishtiradi, shu bois u odamzodni boqib-asraydigan asosiy boylik hisoblanadi. Mashhur ingliz iqtisodchisi Uilyam Petti ta’kidlaganidek, “mehnat — boylikning otasi bo‘lsa, yer — uning onasidir”. Shunday ekan, inson hayoti uchun beqiyos ahamiyatga ega bo‘lgan, hayotning bosh manbai bo‘lgan Yerni qadrlamaslik yoki unga bepisand qarash mutlaqo mumkin emas.

Shu ma’noda, O‘zbekiston Konstitutsiyasining 55-moddasida ham yer, yer osti boyliklari, suv, o‘simlik va hayvonot dunyosi kabi tabiiy resurslar umummilliy boylik ekani, ulardan oqilona foydalanish lozimligi hamda ular davlat muhofazasida ekanligi qat’iy belgilangan.

Insonning mehnati, aqli, mahorati va tashabbusi bilan yaratilgan “ikkinchi tabiat” — ya’ni turli moddiy ne’matlar, zavod va fabrikalar, ishlab chiqarish quvvatlari, transport vositalari, texnika va uskunalar, uy-joylar, mol-mulk, turli mahsulotlar va boshqa moddiy resurslar moddiy qadriyatlar sifatida e’tirof etiladi.

Ma’lumki, moddiy qadriyatlarning asosini jamiyatning moddiy-texnik bazasi tashkil etadi. Insoniyatning har bir tarixiy bosqichi o‘ziga xos moddiy-texnik asosga ega bo‘lib, ular nafaqat sifat jihatidan, balki miqdoriy ko‘rsatkichlari bilan ham bir-biridan farq qiladi. Masalan, tosh va yog‘ochdan yasalgan sodda asbob-uskunalardan foydalanish, yoyning yaratilishi, olovdan amaliy maqsadlarda foydalanishning o‘rganilishi, metallni qayta ishlashning boshlanishi kabi jarayonlar ibtidoiy jamiyatning moddiy-texnik darajasini ifodalaydi.

Keyingi bosqichlarda esa qisman takomillashgan mehnat qurollarining dehqonchilik, hunarmandchilik va qurilish ishlarida qo‘llanishi hamda jismoniy og‘ir mehnat talab qiladigan sohalarda qullardan shafqatsiz ravishda foydalanish — quldorlik jamiyatining moddiy-texnik bazasiga xos belgilar edi. Feodal jamiyat esa shamol va suv tegirmonlaridan foydalanish, metall eritish va qayta ishlash texnologiyalarining yaxshilanishi bilan tavsiflanadi.

Keyingi davr — industriyalashuv bosqichida kattamashtabli mashinalarning yaratilishi, ishlab chiqarish jarayonida fan va texnika yutuqlaridan keng foydalanish, mehnat jarayonlarini avtomatlashtirish va mexanizatsiyalash, zamonaviy texnologiyalarning joriy qilinishi hamda tabiiy, moddiy va mehnat resurslaridan samarali foydalanish kabi jarayonlar industrial jamiyatning moddiy-texnik poydevorini shakllantiradi.

3. Madaniy-ma’naviy qadriyatlar
Moddiy va ma’naviy qadriyatlar tarkibiga ilmiy-texnik rivojlanish darajasi, jamiyatning intellektual salohiyati, ta’lim-tarbiya tizimi, sog‘liqni saqlash xizmati, milliy meros unsurlari, turli ko‘rinishlarda namoyon bo‘ladigan madaniy boyliklar, til, adabiyot, san’at namunalari, xalq hunarmandchiligi mahsulotlari, noyob tarixiy va madaniy yodgorliklar, me’moriy obidalar va shunga o‘xshash ko‘plab ma’naviy unsurlar kiradi.

I.Karimov ta’kidlaganidek, bizning faxrimiz — Sharq sivilizatsiyasi va uning ulkan madaniyati bilan bog‘liqdir. Sharq madaniyati tarix davomida xalqni kelajakdagi ijtimoiy o‘zgarishlarga ma’naviy va ruhiy jihatdan tayyorlashga intilib kelgan bo‘lib, bu jarayon uning asosiy xususiyatlaridan biri hisoblanadi.
Axloqiy qadriyatlar insonlarning bir-biriga, o‘zlari mansub jamoaga va Vatanga nisbatan shakllangan tarixiy munosabatlarni ifodalaydi. Axloq deganda ma’lum xulq-atvor me’yorlari, odob-axloq qoidalari, xatti-harakat andozalari va tamoyillar majmui tushuniladi. Bu tizim doirasida yaxshilik va yomonlik, burch, vijdon, sha’n (or-nomus), baxt, adolat, ideal kabi tushunchalar muhim o‘rin egallaydi.

Insonning oila, jamiyat yoki xalq manfaatlarini inobatga olgan holda amalga oshirgan har qanday ijobiy xatti-harakati yaxshilik kategoriyasi nuqtai nazaridan baholanadi. Burch esa shaxsning Vatanga, xalqqa, jamoaga va oilaga nisbatan o‘zida his qiladigan mas’uliyati va sadoqatini anglatadi. Vijdon shaxsning o‘z xatti-harakatiga nisbatan ichki bahosi, o‘z odobi uchun ma’naviy javobgarlik hissini ifodalaydi. Sha’n esa jamiyat tomonidan shaxsga beriladigan ijtimoiy baho bo‘lib, uning shaxsiy qadr-qimmati bilan bevosita bog‘liq.

Baxt tushunchasi esa insonning ijtimoiy va shaxsiy hayotida erishgan natijalari, amalga oshgan orzu-intilishlari hamda o‘z faoliyatidan mamnunligi bilan belgilanadi.

Jamiyat rivojida ham, inson hayotida ham ijtimoiy-siyosiy qadriyatlar juda muhim o‘rin tutadi. Insoniyat tarixida erkinlik, tenglik va birodarlik doimo yuksak qadrlanib kelgan eng asosiy tamoyillar sifatida e’tirof etiladi.

Insonning erkin bo‘lishi, uning sha’ni va qadr-qimmati jamiyatimizning eng oliy qadriyatlaridan biridir. O‘zbekiston Respublikasi Konstitutsiyasida ham aynan shu masala alohida ta’kidlanib, quyidagicha qayd etiladi: “O‘zbekiston Respublikasi demokratiya va umuminsoniy tamoyillarga asoslanadi. Unga ko‘ra inson, uning hayoti, erkinligi, sha’ni, qadr-qimmati hamda boshqa daxlsiz huquqlari oliy qadriyat hisoblanadi.”
Davlatimizda barcha fuqarolar bir xil huquq va erkinliklarga ega bo‘lib, ular jinsidan, irqidan, millatidan, tilidan, dinidan, ijtimoiy kelib chiqishidan, e’tiqodidan yoki boshqa shaxsiy va ijtimoiy holatlaridan qat’i nazar, qonun oldida tengdirlar. Konstitutsiyamizda bu haqda shunday belgilangan: “O‘zbekiston o‘z hududida yashovchi barcha millat va elatlarning tillarini, urf-odatlari va an’analarini hurmat qilishini ta’minlaydi hamda ularning rivojlanishi uchun zarur shart-sharoit yaratadi.”
Boshqa xalqlar va millatlarga nisbatan do‘stona, birodarlik ruhidagi munosabat — bu o‘zbek xalqining tarixan shakllangan eng muhim fazilatlaridan biridir. Xalqimiz hech qachon o‘zini boshqa elatlardan ustun qo‘ymagan, aksincha, turli millat va konfessiya vakillariga doimo hurmat va ehtirom bilan yondashgan. Prezidentimiz ta’kidlaganidek, biz milliy belgi asosida har qanday kamsitish va tafovutlarga qat’iyan qarshimiz.

Zamonaviy dunyoda “katta” yoki “kichik” millat tushunchasi yo‘q — har bir xalq o‘ziga xos an’analari, boy tarixiy merosi, madaniy o‘ziga xosligi va milliy ruhining yagonaligi bilan ahamiyatga ega. Shuning uchun ham Respublikamizda asosiy ulushni tashkil etgan o‘zbek millatining sharafli vazifasi faqat ona tilini, milliy madaniyat va tarixini tiklashdan iborat emas. Balki bir mamlakatda birga yashab kelayotgan kam sonli millat va elatlarning kelajagi, ularning madaniy va ma’naviy xususiyatlarini asrab-avaylash, ularning o‘zligini namoyon etishi va rivojlanishi uchun teng imkoniyatlar yaratish mas’uliyati ham o‘zbek xalqining zimmasidadir.

Fuqarolar o‘rtasidagi tinchlik, millatlararo totuvlik va do‘stlikni saqlash hamda mustahkamlashga intilish xalqimizning eng qadimiy fazilatlaridan biri bo‘lib, bugungi kunda ham o‘z dolzarbligini yo‘qotmay kelmoqda.

Ijtimoiy-siyosiy qadriyatlar orasida mustaqillik tufayli qo‘lga kiritilgan barqarorlik, tinchlik va totuvlik alohida o‘rin tutadi. Prezident I. Karimov ta’kidlaganidek: “Ko‘p millatli jamiyatimizda ijtimoiy-siyosiy barqarorlik, fuqarolar o‘rtasidagi tinchlik va millatlararo totuvlikning saqlanib qolishi — mustaqil O‘zbekistonning shakllanishi va rivojlanishining dastlabki bosqichida erishilgan eng muhim yutuqlardan biridir.”
Ma’lumki, mamlakatimiz iqtisodiyotining asosiy poydevorini turli shakldagi mulk turlari tashkil etadi. “O‘zbekiston Respublikasida mulkchilik to‘g‘risida”gi qonuniga 1993-yil 7-mayda kiritilgan qo‘shimchaga ko‘ra, hozirgi kunda respublikamizda mulkning besh shakli mavjud. Ular quyidagilardan iborat:

1. Xususiy mulk
2. Shirkat (jamoa) mulki
3. Davlat mulki
4. Aralash mulk shakllari
5. Boshqa davlatlar, xalqaro tashkilotlar hamda xorijiy yuridik va jismoniy shaxslarga tegishli mulklar
Yuqorida qayd etilgan mulk shakllari egalari tasarrufidagi moddiy va ma’naviy boyliklar — bevosita ushbu mulk egalari qadriyatlarini shakllantiradi. Xususiy qadriyatlar tarkibiga esa oila va oila a’zolariga tegishli mulklar, ular tomonidan xususiy tadbirkorlik orqali orttirilgan moddiy hamda ma’naviy boyliklar kiradi. “Xususiy tadbirkorlik va tashabbusni qo‘llab-quvvatlash to‘g‘risida”gi qonun qabul qilingandan so‘ng, mamlakatimizda kichik biznes va tadbirkorlik faoliyati jadal rivojlanib bormoqda.

Konstitutsiyamizda belgilanishicha, xususiy mulk boshqa mulk shakllari qatori daxlsizdir va davlat tomonidan himoya qilinadi. Mulkdor faqat qonunda ko‘zda tutilgan holatlar asosidagina mulkidan mahrum etilishi mumkin. U o‘z mulkiga erkin egalik qiladi, undan foydalanadi va uni o‘z xohishiga ko‘ra tasarruf etadi.

Qadriyatlar esa o‘z faoliyat ko‘lami va ta’sir doirasiga ko‘ra milliy, mintaqaviy va umuminsoniy turlarga ajratiladi.

Milliy qadriyatlar murakkab ijtimoiy-ruhiy hodisa bo‘lib, u xalqning tili, madaniyati, tarixi, urf-odat va an’analarini, shuningdek jamiyatning barcha moddiy va ma’naviy boyliklarini, iqtisodiy hamda ijtimoiy-siyosiy hayotining barcha jabhalarini qamrab oladi.

Insonning qaysi millatga mansubligi haqidagi tasavvuri faqat g‘oya emas — u chuqur tuyg‘u hamdir. Bu tuyg‘u shaxs ongida millatning o‘tmishi, ruhiyati, bugungi holati va o‘ziga xos jihatlarini anglash hamda his etish jarayonida shakllanadi. Agar insonda milliy ong, milliy g‘urur va o‘z millatiga daxldorlik hissi bo‘lmasa, u holda uning milliy qadriyatlarni to‘liq idrok etishini tasavvur qilish qiyin.

Millatlar mavjud ekan, milliy mafkura, milliy munosabatlar, milliy hissiyot va milliy qadriyatlar ham mavjud bo‘lib qolaveradi. Millatni uning milliy qadriyatlaridan mahrum etishga urinish — tarix va insoniyat oldidagi eng og‘ir jinoyatlardan biridir.

Mintaqaviy qadriyatlar esa iqtisodiyoti, madaniyati, tarixi, tili, dini, urf-odatlari va an’analari o‘zaro mushtarak bo‘lgan xalqlar manfaati uchun xizmat qiluvchi tabiiy va ijtimoiy hodisalar majmuasini tashkil etadi.

Mintaqaviy qadriyatlar toifasiga misol sifatida Markaziy Osiyo hududida yashovchi o‘zbek, qozoq, tojik, qirg‘iz va turkman xalqlariga xos bo‘lgan umumiy qadriyatlarni eslab o‘tish mumkin. Ulug‘ Turon zamini bag‘rida shakllangan ushbu xalqlarning tarixi, tili, dini, madaniyati, urf-odatlari va an’analarida o‘zaro juda ko‘p umumiyliklar mavjud. Ular asrlar davomida bir-biriga yaqin, qarindosh, quda-andalik rishtalari bilan bog‘lanib kelgan va bugun ham totuv, hamjihat hayot kechirmoqdalar. Mazkur xalqlar o‘rtasidagi iqtisodiy, madaniy, ma’naviy va savdo-sotiq aloqalari esa juda qadim zamonlarga borib taqaladi.
Muhokama uchun savollar:
1. Qadriyat tushunchasining mohiyati nimadan iborat va uning falsafiy asoslari qanday izohlanadi?
2. Qadriyatlarni obyektiv va subyektiv jihatdan tasniflashning ilmiy me’zonlari nimalardan iborat?
3. Inson hayoti va sha’ni nega eng oliy qadriyat sifatida baholanadi?
4. Moddiy va ma’naviy qadriyatlar o‘rtasidagi farq nimada namoyon bo‘ladi?
5. Tabiiy qadriyatlarning inson ehtiyojlarini qondirishdagi o‘rni va ahamiyati qanday?
6. Milliy qadriyatlarning mazmuni va tarkibiy tuzilishi qanday shakllanadi?
7. Mintaqaviy qadriyatlar qanday belgilar asosida umumiylik kasb etadi? Markaziy Osiyo xalqlarining umumiy qadriyatlari misolida tushuntiring.
8. Umuminsoniy qadriyatlarning universalligi nimada namoyon bo‘ladi va ular jamiyat taraqqiyotiga qanday ta’sir qiladi?
9. Ijtimoiy-siyosiy qadriyatlar (erkinlik, tenglik, totuvlik) davlat barqarorligida qanday funksiyani bajaradi?
10. Qadriyatlarning generatsiyasi – ularning avloddan-avlodga o‘tishi qanday mexanizmlar orqali amalga oshadi?

GLOSSARIY
Qadriyat — inson, jamiyat va tabiat o‘rtasidagi munosabatlarda muhim ahamiyat kasb etuvchi, ahloqiy, ijtimoiy, siyosiy, madaniy yoki ma’naviy jihatdan qadrli bo‘lgan hodisa, tushuncha va me’yorlar majmui.

Aksiologiya — qadriyatlar haqidagi falsafiy ta’limot; qadriyatlarning kelib chiqishi, mazmuni, vazifasi va turlari bilan shug‘ullanuvchi ilm sohasi.

Obyektiv qadriyatlar — inson ongidan tashqarida mavjud bo‘lib, voqelikning mazmuni va mohiyatida aks etadigan ijtimoiy, tabiiy yoki madaniy ahamiyatga ega qadriyatlar.

Subyektiv qadriyatlar — shaxsning ehtiyojlari, maqsadlari, his-tuyg‘u va manfaatlariga ko‘ra shakllanadigan qadriyatlar.

Moddiy qadriyatlar — inson mehnati bilan yaratilgan moddiy ne’matlar: texnika, inshootlar, ishlab chiqarish vositalari, mol-mulk, transport vositalari va boshqalar.

Ma’naviy qadriyatlar — jamiyatning ma’naviy hayotida namoyon bo‘ladigan bilimlar, madaniyat, an’ana, san’at, adabiyot, axloqiy me’yorlar va ma’rifiy boyliklar.

Tabiiy qadriyatlar — tabiatda mavjud bo‘lgan yer, suv, havo, o‘simliklar, hayvonot dunyosi va foydali qazilmalar kabi resurslar.

Milliy qadriyatlar — muayyan millatning tili, tarixi, madaniyati, urf-odati, an’analari va milliy ruhini ifodalovchi qadriyatlar tizimi.

Mintaqaviy qadriyatlar — bir mintaqada yashovchi xalqlarning o‘zaro yaqin madaniy, tarixiy, diniy va iqtisodiy umumiyliklari asosida shakllangan qadriyatlar majmui.

Umuminsoniy qadriyatlar — butun insoniyat tomonidan e’tirof etilgan erkinlik, tinchlik, adolat, inson sha’ni va hayotining daxlsizligi kabi universal tamoyillar.

Ijtimoiy-siyosiy qadriyatlar — jamiyatning boshqaruv tizimi, davlat tuzilishi, erkinlik, tenglik, demokratiya, totuvlik kabi ijtimoiy va siyosiy mohiyatga ega qadriyatlar.

Axloqiy qadriyatlar — yaxshilik, yomonlik, burch, vijdon, sha’n, adolat kabi inson xulq-atvorini tartibga soluvchi ma’naviy me’yorlar tizimi.

Qadriyatlar iyerarxiyasi — qadriyatlarning muhimlik darajasiga ko‘ra tartiblanishi; eng oliy qadriyat sifatida inson hayoti va sha’ni e’tirof etiladi.

Qadriyatlar tizimi — jamiyat yoki shaxs hayotida amal qiluvchi moddiy, ma’naviy, axloqiy va siyosiy qadriyatlar majmui.

MAVZUNI MUSTAHKAMLASH UCHUN TEST SAVOLLARI:
1. Qadriyat tushunchasi nimani anglatadi?

A) Faqat moddiy boyliklarni
B) Jamiyatda ahamiyatli bo‘lgan moddiy va ma’naviy hodisalarni
C) Faqat iqtisodiy jarayonlarni
D) Faqat axloqiy tamoyillarni
To‘g‘ri javob: B
2. Qadriyatlarni o‘rganuvchi falsafiy ta’limot qaysi?

A) Ontologiya
B) Aksiologiya
C) Estetika
D) Sotsiologiya
To‘g‘ri javob: B
3. Eng oliy qadriyat sifatida qaysi tushuncha e’tirof etiladi?

A) Boylik
B) Tabiat
C) Inson va uning hayoti
D) Mehnat
To‘g‘ri javob: C
4. Moddiy qadriyatlar qaysilarni o‘z ichiga oladi?

A) An’ana va urf-odatlarni
B) Texnika, bino-inshootlar, ishlab chiqarish vositalarini
C) Axloqiy me’yorlarni
D) Tarbiyaviy qadriyatlarni
To‘g‘ri javob: B
5. Ma’naviy qadriyatlar qaysi javobda to‘g‘ri berilgan?

A) Yer osti boyliklari
B) Texnik vositalar
C) Bilim, san’at, adabiyot, axloq
D) Savdo-sotiq tizimi
To‘g‘ri javob: C
6. Milliy qadriyatlar tarkibiga nimalar kiradi?

A) Faqat moddiy boyliklar
B) Til, tarix, madaniyat, urf-odat va an’analar
C) Faqat iqtisodiy resurslar
D) Faqat tabiiy boyliklar
To‘g‘ri javob: B
7. Mintaqaviy qadriyatlar qaysi xalqlar misolida ko‘proq ko‘rinadi?

A) Yevropa xalqlari
B) Markaziy Osiyo xalqlari
C) Amerika xalqlari
D) Afrika xalqlari
To‘g‘ri javob: B
8. Umuminsoniy qadriyatlar qaysilarni qamrab oladi?

A) Milliy an’ana va urf-odatlarni
B) Bir mintaqaga xos me’yorlarni
C) Inson huquqlari, erkinlik, tinchlik va adolatni
D) Faqat iqtisodiy qadriyatlarni
To‘g‘ri javob: C
9. Axloqiy qadriyatlar qaysi to‘plamda aks etadi?

A) Mehnat qurollari
B) Yaxshilik, yomonlik, burch, vijdon, sha’n
C) Yer osti boyliklari
D) Siyosiy partiyalar faoliyati
To‘g‘ri javob: B
10. Subyektiv qadriyatlar nimalarga bog‘liq ravishda shakllanadi?

A) Shaxsning ehtiyoj va manfaatlariga
B) Tabiiy boyliklar zaxirasiga
C) Qonuniy cheklovlarga
D) Texnik taraqqiyotga
To‘g‘ri javob: A

